Parkrun bring jonk, oud saam | Netwerk24
Parkrun bring jonk, oud saam
Deur Christiaan Cloete 12 September 2018 06:00
Hulle sê somerlywe word in die winter gemaak, maar vir diegene wat die winter 'n bietjie laat slap lê het, is nóú die tyd om daardie wintervetjies te laat wegsmelt en jou lyf vir die somer reg te ruk.
Met die lente wat aangebreek het en temperature wat geleidelik warmer word, kom Kimberley se gemeenskap ook nou stadig maar seker uit hibernasie gekruip en word meer mense by die weeklikse Kimberley-parkrun verwag.
Volgens Hermien Lamprecht, een van die organiseerders van die parkrun, is dit gratis om deel te neem en jonk en oud, vinnig en stadig. is welkom.
Lamprecht sê: "Paul Sinton-Hewitt, die stigter van parkrun, het een keer gesê die idee agter parkrun was om dit so inklusief as moontlik te maak.
"By die parkrun spoor vreemdelinge mekaar aan om hul beste te doen. Dit is ook 'n plek waar vreemdelinge vriende raak.
"Hoe fiks of onfiks jy is, tel nie teen jou nie. Of jy 90 of 4 jaar oud is, jy is welkom. Daar is geen afsnytyd nie en parkrun verander lewens," sê sy.
"Van die Kimberley-parkrun se deelnemers het hier begin en later besluit om deel te neem aan 10 km-wedlope, halfmarathons, marathons en van hulle het selfs die Comrades-marathon aangepak."
Die eerste Kimberley-parkrun wat op 23 Maart 2015 met net 157 drawwers en stappers begin is, het die afgelope paar jaar aansienlik gegroei met onlangse parkruns wat meer as 400 mense getrek het.
Vanweë die gewildheid van parkrun is daar sedert 25 November 2017 ook 'n parkrun in Jacobsdal met Christiana wat op 21 Julie vanjaar ook 'n parkrun bygekry het. Saterdag (15/09) sal die Kimberley-parkrun vir die 185ste keer gehou word.
Die Kimberley-parkrun begin stiptelik om 07:00 naby die hoofingang na die wildsplaas en volg die hoofgrondpad na die plaas.
Ná 2,5 km bereik deelnemers 'n omdraaipunt waarna hulle dieselfde roete terug volg.
Genoeg veilige parkeerplek is beskikbaar. Deelnemers moet hulle eenmalig by http://www.parkrun.co.za/register registreer.
Tye word weekliks op die webtuiste gepubliseer. Daar is ook gewoonlik 'n fotograaf wat jou afneem terwyl jy hardloop, so maak seker jy sit jou beste voetjie voor.
Deelnemers word ook vir mylpale beloon, soos wanneer hulle 50 parkruns of 'n 100 parkruns voltooi en vrywilligers word ook beloon vir die kere wat hulle help om die parkrun aan te bied.
Ongelukkig word kinders op fietse en honde nie toegelaat nie, maar peuters en babas in stootwaentjies sowel as gestremde persone in rolstoele is welkom.